Source: http://projektjeink.birosag.hu/sites/default/files/allomanyok/e-learning/alaptorveny_birok/at_alapvetes/lecke4_lap1.html
Timestamp: 2019-10-19 13:24:58
Document Index: 19434757

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Az Alaptörvény védi a házasság intézményét, amely védelem kifejezetten azzal a tartalommal valósul meg, ahogyan az Alkotmánybíróság azt gyakorlatában kialakította. E tekintetben tehát az Alaptörvény normaként rögzítette az Alkotmánybíróság gyakorlatát. A családot, mint a társadalom legkisebb alapegységét kiemelten, de jelenleg nem a házasság fogalmához kapcsoltan védi az Alaptörvény.
A leckében szükségképpen és a 22/2012. (V. 17.) AB határozatra tekintettel jelenik meg az Alkotmánybíróság házassághoz és családhoz kapcsolódó korábbi gyakorlata.
A házasság jogkérdés és nem ténykérdés: a felek akaratnyilatkozata hozza létre – az anyakönyvvezető állami aktusa nem keletkezteti, hanem deklarálja a házasság létrejöttét;
A házasság megkötése az emberi méltóság védelmére visszavezethető, meghatározott, szűk körben korlátozható alapjog, egyben törvényen alapuló alanyi jog. A házasság felbontása visszavezethető az Alaptörvényben védett alapjogra, szintén törvényben biztosított jog, amelynek korlátját jelenti a bíróság döntésének szükségessége.
Az Alkotmánybíróság 154/2008. (XII. 17.) AB határozata szerint: A bejegyzett élettársi kapcsolat konkurál a házassággal, mivel azt a jogalkotó a különnemű párok számára is igénybe vehető intézményként, a házassággal lényegében megegyező tartalommal hozta létre. Mivel a különnemű párok számára alternatívát teremt a házasság és a bejegyzett élettársi kapcsolat, ezért a jogalkotó gyengítette a házasság intézményét.
A francia Nemzetgyűlés 2013. február 13-án fogadta el azt a törvényt, amely az azonos nemű párok számára is lehetőséget teremt a házasságkötésre. A kapcsolódó anyagok megtekinthetőek: , Projet de loi ouvrant le mariage aux couples de personnes de męme sexe , adopté en 1re lecture par l'Assemblée nationale le 12 février 2013
Ezzel szinte egyidőben döntött a brit parlament is a házasság intézményének kiterjesztő értlemezése mellett. Résztelesebb információ, a törvényjavaslattal és annak parlamenti tárgyalásával kapcsolatban: http://services.parliament.uk/bills/2012-13/marriagesamesexcouplesbill.html
Az Alaptörvény nem köti a család fogalmát a házassághoz;
Az Alkotmánybíróság 57/1991. (XI. 8.) AB határozatában az apaság vélelmének megdöntésével kapcsolatos családjogi ügyben a támadott családjogi törvénybeli rendelkezést azzal a tartalommal vizsgálta, amellyel az az egyedi ügyekben érvényesült. Mivel a bírói gyakorlat által kimunkált jogszabályi tartalom kiüresítette a gyermek vérségi kapcsolatainak megismeréséhez fűződő legszemélyesebb (alap)jogát, ezért az Alkotmánybíróság - korábbi hatáskörében eljárva egyedinek mondhatóan – megsemmisítette az alkotmányellenesnek minősített jogszabályt, kizárta az adott eljárásban a vizsgált jogszabály alkalmazásának lehetőségét, és megsemmisítette magát a bírói ítéletet, valamint a per alapját képező anyakönyvi bejegyzést (hatósági aktust) is.
Az Alkotmánybíróság 43/2012. (XII. 20.) AB határozatával – az alapvető jogok biztosának indítványa alapján – megsemmisítette a családok védelméről szóló CCXI. törvény 7. §-ában rögzített család fogalmát. Indokolása értelmében a törvényi szabály az Alaptörvény rendelkezéseihez képest szűkre szabta a család mint alaptörvényben szabályozott intézmény fogalmát. Az Alkotmánybíróság az Alaptörvény L) cikkének értelmezésekor alkalmazta az Alkotmány 15. §-a kapcsán kimunkált gyakorlatát.
„(...) az államnak az Alaptörvény L) cikkében szereplő család fogalmához kapcsolódó intézményvédelmi kötelezettségét, valamint az Alkotmánybíróság következetes gyakorlatát - amely a különböző tartós érzelmi és gazdasági életközösségi formák típusainak az egymástól való megkülönböztetését nem olyan módon ismeri el, hogy valamely ideáltípus preferálása érdekében más életközösségi típusokat korlátoz vagy tilt, hanem úgy, hogy az azonos védelem kötelezettségének érvényesítése mellett az Alaptörvénnyel összhangban elismeri az állam előnyöket juttató, különböző családtámogatási intézményekben megnyilvánuló eszközrendszerét, miközben arra is felhívta a figyelmet, hogy a család alkotmányos védelme a szociológiai értelemben vett családi életre is vonatkozik -, megállapítható, hogy a Csvt. 7. §-a a család lehető legszűkebb törvényi fogalmát adja.”(ABH, Indokolás [42])
Megjegyzendő, hogy az Országgyűlés időközben, 2013. február 11-én elfogadta a Polgári Törvénykönyvről szóló T/7971. számú törvényjavaslatot (a tananyag lezárásakor a köztársasági elnök aláírására és kihirdetésre vár). Az új Polgári Törvénykönyv módosítja – többek között – az élettársi kapcsolatokra vonatkozó szabályozást
Megjegyzendő továbbá az is, hogy a 2013. február 8-án benyújtott az Alaptörvény negyedik módosításáról szóló javaslat – elfogadása esetén – megváltoztatja a házasság és a család fogalmának egymáshoz való viszonyát.
A házasság és család intézményének védelméről és az Alkotmánybíróság gyakorlatának értékeléséről lásd még:
Halmai Gábor, Polgár Eszter, Sólyom Péter: Távol Európától. Kiemelt védelem alacsony színvonalon. [Az Alkotmánybíróság a bejegyzett élettársi kapcsolatokról], Fundamentum, 2009. vol.12. no. 1, 89-108 p
Schanda Balázs: A házasság intézményének a védelme a magyar alkotmányban ["A házasság intézmények védelme egykor és ma" - konferencia anyaga. Pázmány Péter Katolikus Egyetem, Jog- és Államtudományi Kar, 2008. máj. 14.] Iustum - Aequum - Salutare, 2008. no. 3, 65-73 p